[pic] | KOMISIJA EVROPSKIH SKUPNOSTI |

Bruselj, 21.6.2005

KOM(2005) 262 končno

POROČILO KOMISIJE

Letno poročilo Komisijeo Jamstvenem skladu in njegovem upravljanju v letu 2004

{SEC(2005) 807}

1. PRAVNA PODLAGA

Uredba Sveta (ES, Euratom) št. 2728/94 z dne 31. oktobra 1994 (v nadaljevanju „Uredba“) je ustanovila Jamstveni sklad za zunanje ukrepe za poplačilo upnikov Skupnosti v primeru zamude porabnikov posojil, ki jih odobri ali zanje da jamstvo Skupnost (UL L 293, 12. 11. 1994, str. 1). Uredba je bila spremenjena z Uredbo Sveta (ES, Euratom) št. 1149/99 z dne 25. maja 1999 (UL L 139, 2. 6. 1999, str. 1) in Uredbo Sveta (ES, Euratom) št. 2273/2004 z dne 22. decembra 2004 (UL L 396, 31. 12. 2004, str. 28) (v nadaljevanju „Spremenjena uredba“).

V skladu s členom 6 Uredbe je Komisija finančno poslovodenje Sklada zaupala Evropski investicijski banki (EIB) v skladu s Sporazumom, ki sta ga Skupnost in EIB podpisali dne 23. novembra 1994 v Bruslju in dne 25. novembra 1994 v Luxembourgu (v nadaljevanju „Sporazum“).

V skladu s členom 8.2 Sporazuma mora Banka do 1. marca vsakega leta poslati Komisiji poročilo o stanju Sklada in njegovem upravljanju, obračun prihodkov in odhodkov in finančni izkaz za Sklad za preteklo leto. Izvleček iz poročila za leto 2004 je na voljo v oddelku 2 delovnega dokumenta služb Komisije (v nadaljevanju „Priloga“)[1].

Poleg tega člen 7 spremenjene Uredbe zahteva, da za vsako finančno leto Komisija do 31. maja naslednjega leta pošlje Evropskemu parlamentu, Svetu in Računskemu sodišču poročilo o stanju Sklada in njegovem upravljanju.

2. STANJE SKLADA NA DAN 31. DECEMBRA 2004

Ob zaključku finančnega leta 2004 je Sklad znašal 1 612 856 213,44 EUR (glej del 3 Priloge). To je znesek, obračunan od ustanovitve Sklada, vseh:

- vplačil iz proračuna v Sklad (2 532 164 500,00 EUR);

- zaporednih letnih neto rezultatov (473 032 495,02 EUR);

- zapadlosti vračil iz držav nečlanic (575 673 913,77 EUR);

- dolgov, ki ustrezajo vračilom, ki niso bila izplačana EIB (765 497,93 EUR);

- provizij na pozno izterjavo v letu 2002 (5 090 662,91 EUR);

- zmanjšanih za aktivna jamstva Sklada (477 860 856,19 EUR) in zaporedna vračila proračunu presežka v Skladu (1 496 010 000,00 EUR).

Po odbitku časovnih razmejitev (plačilo EIB) znaša na dan 31. decembra 2004 skupno stanje Sklada 1612 090 715,51 EUR.

Skupni znesek konsolidirane bilance stanja je 1 614 117 863,19 EUR. Vključuje skupni znesek Sklada in zaostala plačila, ki jih krije Sklad, ter odmero obresti na plačila v zamudi (za podrobnosti glej oddelek 5 Priloge).

Člen 3 Uredbe zahteva, da mora Sklad doseči ustrezno višino (ciljni znesek), ki znaša 9 % skupnih neplačanih obveznosti do virov sredstev iz vsakega posla, povečanih za neplačane zapadle obresti.

Spremenjena uredba določa, da posli v korist držav pristopnic, ki jih krije Jamstveni sklad, ostajajo pod kritjem jamstva Skupnosti po dnevu pristopa. Vendar od tega datuma dalje niso več zunanji ukrepi Skupnosti ter jih neposredno krije splošni proračun Evropske unije in ne več Jamstveni sklad.

Zaradi tega na dan 31. decembra 2004 znašajo zaostali posojilno jamstveni posli za tretje države, povečani za neplačane obresti, 12 068 132 585,66 EUR, od česar je bilo 144 107 751,62 EUR obračunanih za zapadle obresti, ki še niso bile izplačane.

Zato je bil 10. januarja 2005 proračunu vrnjen znesek 338 831 402,07 EUR, kar pomeni 9 % zaostalega poslovanja v korist novim državam članicam na dan 1. maja 2004 (3 764 793 356,32 EUR).

Razmerje med sredstvi Sklada (1 612 090 715,51 EUR - 338 831 402,07 EUR) in zaostalimi neplačanimi obveznostmi v smislu Spremenjene uredbe je znašalo 10,55 %. Ker je to več od ciljnega zneska 9 %, je bilo treba izvesti povračilo iz Sklada v splošni proračun Evropske unije, kakor določa tretji odstavek člena 3 Uredbe. Znesek, ki mora biti vrnjen proračunu, znaša 187 130 000,00 EUR.

3. VPLAčILA V SKLAD

3.1. Vplačila iz splošnega proračuna v finančnem letu

Pravna podlaga za ureditve o oblikovanju rezervacij je opisana v delu 1 Priloge.

Uredba Sveta (ES) št. 2040/2000 z dne 26. septembra 2000 (UL L 244, 29. 9. 2000, str. 27) o proračunski disciplini je dovolila vključitev rezerve za posojilne in posojilno jamstvene posle v splošni proračun. Ta postavka, ki so ji bile leta 2004 dodeljene odobritve v višini 221 milijonov EUR, se uporablja za dokapitalizacijo Sklada s prenosom zneskov v proračunsko postavko za vplačila v Sklad.

V skladu s pravnimi podlagami je leta 2004 proračunski organ sprejel dva prenosa za dokapitalizacijo Jamstvenega sklada v višini 181 875 000,00 EUR.

- Prenos DEC 34/2004[2]: 161 760 000,00: ta prvi prenos je bil izveden za vplačila v Sklad ob upoštevanju sklepov Sveta z dne 22. decembra 1999, 6. novembra 2001 in 29. aprila 2004 v skladu z ureditvami, opredeljenimi v Prilogi k Uredbi.

- Prenos DEC 35/2004[3]: 20 115 000,00 EUR: ta drugi prenos je bil izveden za vplačilo v Sklad ob upoštevanju posojilnega posla, ki ga je Komisija sprejela dne 30. marca 2004.

Sklepi, ki jih zadevajo ti prenosi, so podani v oddelku 1 Priloge.

Oba prenosa sta bila izplačana v skladu s kompenzacijskim mehanizmom ob vračilu presežka Sklada, ki je bilo izvedeno 10. avgusta 2004.

V skladu s potrebami, ki jih je ugotovilo Izčrpno poročilo o delovanju Jamstvenega sklada[4], je Komisija sprejela spremembo Uredbe o Jamstvenem skladu zaradi izboljšanja pravil mehanizma oblikovanja rezervacij, tj. pravil, ki določajo, kako uskladiti sredstva Sklada z njegovim ciljnim zneskom[5].

3.2. Obresti iz finančnega vlaganja likvidnih sredstev Sklada

Likvidna sredstva Sklada se vlagajo v skladu z načeli upravljanja, ki jih določa Priloga k Sporazumu med Skupnostjo in EIB z dne 23./25. novembra 1994, kakor je bil spremenjen z Dopolnilnim sporazumom št. 1 z dne 17./23. septembra 1996 in Dopolnilnim sporazumom št. 2 z dne 26. aprila/8. maja 2002. Leta 2002 so bila z Dopolnilnim sporazumom št. 2 načela vlaganja spremenjena, da bi se zmanjšala presežna likvidnost, ki je že obsegala 50 % sredstev Sklada in omejevala njegov donos. Ob ohranitvi omejitve, po kateri mora vsaj ena tretjina Sklada zajemati kratkoročne naložbe (do enega leta), so bili razširjeni upravičeni instrumenti za kratkoročno likvidnost. Sedaj vključujejo vrednostne papirje z variabilno obrestno mero, pri čemer se ne upoštevajo datumi zapadlosti, in vrednostne papirje s stalno obrestno mero z največ enoletnim obdobjem do zapadlosti, pri čemer se ne upošteva začetni rok zapadlosti. Razlog je, da so vrednostni papirji s stalno obrestno mero vračljivi do 100 % svoje nominalne vrednosti na koncu življenjske dobe (tj. po največ enem letu), medtem ko se lahko vrednostni papirji z variabilno obrestno mero prodajo v vsakem trenutku po ceni, ki se približuje 100 %, ne glede na trajanje preostalega obdobja do zapadlosti. Da bi se ohranilo ravnovesje med različnimi instrumenti, za katere se spremlja likvidnost, je najmanj 18 % sredstev (kar ustreza dvokratni meri ustvarjanja rezervacij iz Sklada) še vedno vloženih v denarne naložbe, zlasti bančne depozite. Ta nova struktura je pomagala izboljšati donos Sklada ob ohranjanju preudarne ravni likvidnosti.

Leta 2004 je bila nova struktura portfelja, določena leta 2002, uresničena v celoti in je bila vzpostavljena dodatna rezerva likvidnosti, da bi se krilo pomembno izredno izplačilo proračunu, ki bo po pričakovanjih izvedeno v drugi polovici leta 2004 ali zelo zgodaj v letu 2005 (338 831 402,07 EUR v povezavi s pristopom desetih novih držav članic).

O seznamu bank, ki so pooblaščene za prejem depozitov, sta se dogovorila Komisija in EIB. Začetni seznam je bil redno revidiran ob upoštevanju zadnjih sprememb v bonitetnih ocenah bank. Večina bank je članic klirinškega sistema eura. Vsem pripada bonitetna ocena družbe Moody's najmanj A1 za dolgoročne naložbe in P1 za kratkoročne naložbe ali enakovredna ocena Standard & Poor’s ali Fitch. Naložbe z bankami urejajo pravila, ki zagotavljajo dobro distribucijo in se izogibajo koncentraciji tveganja.

Leta 2004 so obresti na depozite, tekoče račune Jamstvenega sklada in vrednostne papirje znašale 61 950 402,49 EUR, ki so tako porazdeljeni:

- depoziti : 10 855 766,08 EUR; to pomeni stanje na dan 31. decembra 2004, vključno s prejetimi obrestmi iz bančnih depozitov (11 318 130,39 EUR) in spremembami v obračunanih obrestih (- 462 364,31 EUR) leta 2004. Obračunane obresti ustrezajo obrestim, ki jih Sklad ni prejel na koncu leta, vendar bodo izplačane v datumih, določenih za zapadlost naložb. Obračunane obresti na dan 31. decembra 2004 (738 069,03 EUR) se zmanjšajo za obračunane obresti, vključene v obračune za 2003, a prejete leta 2004 (1 200 433,34 EUR).

- tekoči računi : 53 933,68 EUR, ki vključujejo obresti, vknjižene v tekoči račun.

- portfelj vrednostnih papirjev : 51 040 702,73 EUR; ta znesek vključuje 50 411 967,55 EUR obresti na vrednostne papirje, 628 735,18 EUR obresti iz komercialnih papirjev in 26 102 214,88 EUR obračunanih obresti na dan 31. decembra 2004. Obresti na vrednostne papirje ustvarjajo naložbe v obliki vrednostnih papirjev v skladu z načeli vlaganja, določenimi v Sporazumu, ki daje EIB nalogo upravljanja likvidnih sredstev Sklada. Vendar je od tega zneska treba odšteti 2 845 532,15 EUR, ki so bili knjiženi med letom kot razlika med vhodno vrednostjo in odkupno vrednostjo, deljeno po načelu časovnega sorazmerja skozi preostalo življenjsko dobo vrednostnih papirjev v lasti (kar ustreza razponu premije ali popusta, knjiženega v izkaz poslovnega izida).

Prejete obresti so knjižene v rezultate za finančno leto.

3.3. Izterjave od dolžnikov v zamudi

Zapadla vračila s strani držav v zamudi pri poslih, v katerih je Sklad izplačal znesek na podlagi jamstva, so bila vplačana Skladu. Tekoči skupni znesek na dan 31. decembra 2004 je 575 673 913,77 EUR, ker je bilo med letom prejeto neto vračilo v višini 7 456 334,33 EUR.

4. OBVEZNOSTI SKLADA

4.1. Plačila v zamudi

Leta 2004 ta bila predložena dva zahtevka do Sklada v skupnem znesku 4 370 582,17 EUR (glej oddelek 2.2.1 Priloge).

4.2. Plačilo EIB

Drugi Dopolnilni sporazum k Sporazumu, podpisan 26. aprila in 8. maja 2002, določa, da se za izračun plačila Banki uporabijo, za vsak delež sredstev Sklada, pripadajoče degresivne letne mere provizij. To plačilo se izračuna na podlagi povprečnih sredstev Sklada.

Plačilo Banki za 2004 je bilo določeno v višini 765 497,93 EUR in je bilo knjiženo v izkaz poslovnega izida in v obliki obračunov (obveznosti) v bilanco stanja. To plačilo bo izplačano EIB v prvem četrtletju leta 2005.

4.3. Negativne tečajne razlike

Jamstveni sklad je beležil izgubo v višini 1 260 433,70 EUR zaradi menjave v tujo valuto 10 117 515,47 USD (glej del 3.3) v okviru izterjave posojila v zamudi.

[1] SEC(2005) 807

[2] SEC(2004) 716 končno

[3] SEC(2004) 717 končno

[4] COM(2003) 604 končno

[5] COM(2005) 130 končno